Poşta Română intră într-un final în era tehnologiei. Pregăteşte o aplicaţie prin care să faciliteze pe propriul site plăţile online de taxe, impozite, amenzi şi alte contribuţii.

În acest sens, operatorul poştal naţional a iniţiat deja demersuri către ANAF pentru a afla conturile în care vor trebui virate sumele încasate.

Ministerul Finanţelor a solicitat de asemenea constituirea unui grup de lucru comun pentru legiferarea unui sistem de transmitere electronică a mandatelor poştale, se arată în răspunsul companiei pentru Profit.ro.

Membrii grupului au fost comunicaţi către Ministerul Comunicaţiilor, acţionarul majoritar al companiei de stat, urmând ca ulterior să fie stabilită data pentru iniţierea discuţiilor.

Cu afaceri de peste un miliard de lei, Poșta Română este cel mai mare jucător local de profil, cu o rețea de 5.600 de unități teritoriale și peste 24.000 de angajați.

Sursa: Business Club